Peta bilateralna vežba Ratnog vazduhoplovstva i protivvazdušne odbrane Vojske Srbije i Ratnog vazduhoplovstva Rumunije „Air Solution“ otkazana je.

Kako je Tango Sixu rečeno u Ministarstvu odbrane Srbije, obe strane imaju „druge zadatke“:

– Bilateralna taktička vežba RV i PVO Vojske Srbije i Vazduhoplovstva OS Rumunije „Air Solution“ ove godine neće biti održana zbog nemogućnosti dodatnog usaglašavanja termina održavanja, koje je uslovljeno drugim zadacima obe strane. – stoji u odgovoru na pitanje našeg portala.

„Air Solution“ se tradicionalno istovremeno odigrava u vazdušnim prostorima Srbije i Rumunije dok letelice oba ratna vazduhoplovstva posećuju baze druge zemlje. U poslednje četiri vežbe održane 2009, 2011, 2013. i 2015. godine radilo se na podizanju nivoa interoperabilnosti oba vazduhoplovstva sa ciljem unapređenja vojne saradnje dve zemlje. Glavne teme vežbe obično su bili zadaci presretanja lovačke avijacije neidentifikovanih aviona i simuliranje njihovog prinudnog prizemljenja. U srpskom vazdušnom prostoru neidentifikovan bi bio rumunski transportni avion a u rumunskom srpski. Jurišna avijacija bi izvela vežbu neposredne vatrene podrške trupama na zemlji a helikopteri bi izveli simulaciju traganja i spasavanja oborenih pilota.

Pored navodnog istovremenog konflikta u kalendaru upitno je i da li ratna vazduhoplovstva dve zemlje imaju raspoložive resurse za održavanje vežbe pre svega u segmentu lovačke avijacije. Raspoloživost letelica dodatno se iskomplikovala 12. juna kada se srušio avion rumunskog ratnog vazduhoplovstva MiG-21 LanseR.